Թուրան Բայրամով

**Թուրան Ռովշան օղլի Բայրամով** (, ), ադրբեջանցի ազատ ոճի ըմբիշ, 2021 թվականի Եվրոպայի առաջնության արծաթե մեդալակիր, 2022 և 2024 թվականների Եվրոպայի առաջնության բրոնզե մեդալակիր, 2018 թվականի ամառային պատանեկան օլիմպիական խաղերի և 2021 թվականի Իսլամական համերաշխության խաղերի հաղթող։ 2020 թվականի ամառային օլիմպիական խաղերի մասնակից Տոկիոյում և 2024 թվականին Փարիզում։

## Կենսագրություն
### Վաղ տարիներ։ Կարիերայի սկիզբ
Թուրան Ռովշան օղլի Բայրամովը ծնվել է 2001 թվականի հունվարի 11-ին Ադրբեջանի Հանրապետության Գանձակ քաղաքում։ Ազատ ոճի ըմբշամարտով սկսել է զբաղվել 11 տարեկանից: Մինչ 2012 թվականը Բայրամովն արդեն ուներ ըմբշամարտի որոշակի փորձ։ Նրա հայրը՝ Ռովշան Բայրամովը, որը մի քանի տարի զբաղվել է ըմբշամարտով, Թուրանին վաղ տարիքից սովորեցրել է ըմբշամարտի առաջին տեխնիկան։ Բացի այդ, Թուրանը որոշ ժամանակ ուսումնասիրել է այկիդո։

2012 թվականին Թուրանը միացել է Դինամոյի ըմբշամարտի սպորտային ընկերությանը և սկսել է մարզվել Աբիլ Իբրահիմովի ղեկավարությամբ։ Մոտ մեկ տարի այստեղ աշխատելուց հետո հոր նախաձեռնությամբ ընդունվել է Լուսավորչական մարզադպրոց։ Ըստ Բայրամովի հոր՝ այս որոշումն ուղղակիորեն կապված է այս դպրոցի առաջատար մասնագետ, օլիմպիական չեմպիոն Տողրուլ Ասգարովի անձնական մարզիչ Էլչին Զեյնալովի անվան հետ։

Բայրամովը միջնակարգ կրթության առաջին ութ դասարանները ստացել է Գանձակ քաղաքի թիվ 39 միջնակարգ դպրոցում, իսկ մնացած դասարաններն ավարտել է թիվ 23 դպրոցում։

### Մասնակցություն պատանեկան և երիտասարդական մրցաշարերին
[ձախից|մինի|250x250փքս|Բայրամովը (կարմիրով) Նոր Զելանդիայից ըմբիշի հետ մենամարտում, [Ամառային պատանեկան օլիմպիական խաղեր 2018|2018 թվականի ամառային պատանեկան օլիմպիական խաղեր, Բուենոս Այրես]]
2017 թվականին Թուրան Բայրամովը դարձել է Եվրոպայի պատանիների առաջնության բրոնզե մեդալակիր և աշխարհի պատանիների առաջնության արծաթե մեդալակիր մինչև 58 կգ քաշային կարգում։

2018 թվականին մինչև 65 կգ քաշային կարգում Բայրամովը դարձել է Եվրոպայի չեմպիոն և երիտասարդների աշխարհի չեմպիոն, ինչպես նաև Բուենոս Այրեսի ամառային պատանեկան օլիմպիական խաղերի հաղթող։ Գոտեմարտում Բայրամովը 6։1 խոշոր հաշվով հաղթանակ տարավ Իրանից մարզիկ Մուհամմադ Բաղի Քարիմիսեյֆաբադի նկատմամբ։

2019 թվականին Բայրամովը մինչև 65 կգ քաշային կարգում հաղթել է պատանիների Եվրոպայի առաջնությունում, դարձել աշխարհի պատանիների առաջնության արծաթե մեդալակիր և մինչև 23 տարեկան ըմբիշների աշխարհի չեմպիոն։ Վերջին մրցաշարի եզրափակիչի ճանապարհին Բայրամովը հաղթել է կանադացի Քրիստոֆեր Միսաակին (3:1), մոլդովացի Մաքսիմ Սակուլտանին (3:0) և ֆրանսիացի Իլման Մուխտարովին (2:1): Բայրամովը վերջին վայրկյաններին հաղթել է ճապոնացի Տակումե Տանիյամայի հետ եզրափակիչ հանդիպմանը։ Պարտվելով 0։2 հաշվով՝ Բայրամովը կարողացել է վերջին վայրկյաններին հավասարեցնել հաշիվը։ Այս դեպքում հաղթանակը շնորհվել է Բայրամովին՝ որպես արդյունավետ տեխնիկա կատարած մարզիկի։ Ճապոնացի մարզիչը բողոքել է, սակայն որոշումը կայացվել է հօգուտ Բայրամովի, ինչի շնորհիվ ստացել է ևս մեկ միավոր։

2021 թվականի հունիսին Բայրամովը հաղթել է Եվրոպայի երիտասարդական առաջնությունում։ Իր հաղթանակը նվիրել է ադրբեջանցի նահատակներին։ 2021 թվականի օգոստոսին դարձել է Ուֆայում կայացած աշխարհի երիտասարդական առաջնության բրոնզե մեդալակիր։

2023 թվականի մարտին ոսկե մեդալ է նվաճել ըմբշամարտի մինչև 23 տարեկանների Եվրոպայի առաջնությունան մինչև 74 կգ քաշային կարգում։

### Եվրոպայի առաջնություն 2021
2021 թվականին Բայրամովը Վարշավայում ընթացող Եվրոպայի առաջնությունում հանդես է եկել նոր՝ մինչև 70 կգ քաշային կարգում։ Ուսումնամարզական հավաքն անցկացվել է Գյոյգյոլ քաղաքում: Այս մրցաշարում ադրբեջանցի մարզիկը նվաճել է արծաթե մեդալ՝ միայն եզրափակիչ գոտեմարտում զիջելով ռուս Իսրաիլ Կասումովին։

Բայրամովն իր բարձր արդյունքի հիմնական պատճառը տեսնում է նրանում, որ Գյոյգելում անցկացվող ուսումնամարզական հավաքը հաջող է ստացվել, հետևաբար ֆիզիկական պատրաստվածության առումով դժվարություններ չեն եղել։ Լարված պայքար, ըստ Բայրամովի, ստացվել է Եվրոպայի առաջնության գործող բրոնզե մեդալակիր, անձնական աշխարհի գավաթի արծաթե մեդալակիր, թուրք Հայդար Յավուզի հետ։ Կիսաեզրափակիչում Բայրամովը հաղթել է ուկրաինացի մարզիկին, եզրափակչում պարտության պատճառը Բայրամովը կապել է մինչև 70 կգ քաշային կարգում մեծ փորձի բացակայության հետ։

### Տոկիոյի Օլիմպիական խաղեր
2021 թվականի հունիսի վերջին Գաջիմուրադ Գաջիևը, որը պետք է մասնակցեր 2020 թվականի Օլիմպիական խաղերին Տոկիոյում մինչև 74 կգ քաշային կարգում, վնասվածք է ստացել, և Ադրբեջանի ըմբշամարտի ֆեդերացիան կապ է հաստատել ՄՕԿ-ի հետ՝ Գաջիևին փոխարինելու համար: Թուրան Բայրամովին հուլիսի 20-ին ՄՕԿ-ը թույլ է տվել մասնակցել խաղերին ։

Օլիմպիական խաղերում Բայրամովը 1/8 եզրափակիչում 4։2 հաշվով հաղթել է աշխարհի վերջին գավաթի բրոնզե մեդալակիր, ուկրաինացի ըմբիշ Վասիլի Միխայլովին։ Քառորդ եզրափակիչում Բայրամովը 1։3 հաշվով պարտվել է աշխարհի կրկնակի և Եվրոպայի քառակի չեմպիոն իտալացի Ֆրանկ Չամիսոյին։ Կիսաեզրափակչում Չամիզոյի պարտությունը Բայրամովին զրկել է բրոնզե մեդալի համար ռեփեշեյջ մենամարտեր անցկացնելու հնարավորությունից։

### Աշխարհի առաջնություն 2021
մինի|Թուրան Բայրամովը Օսլոյում 2021 թվականի աշխարհի առաջնությունում
2021 թվականի հոկտեմբերին Թուրան Բայրամովը մասնակցել է Նորվեգիայի մայրաքաղաք Օսլոյում կայացած աշխարհի առաջնությանը՝ հանդես գալով մինչև 70 կգ քաշային կարգում։ Բայրամովը, հաղթելով նախ բելառուս Ադամ Բատիրովին, ապա՝ ԱՄՆ-ից Ջեյմս Գրինին, կիսաեզրափակչում պարտվել է լեհ Մագոմեդմուրադ Գաջիևին։ Երրորդ տեղի համար պայքարում Բայրամովը պարտվել է վրացի Զուրաբի Յակոբիշվիլիին և գրավել է հինգերորդ հորիզոնականը։

### Եվրոպայի առաջնություն 2022
2022 թվականի մարտի վերջին Բուդապեշտում ընթացող Եվրոպայի առաջնությունում Թուրան Բայրամովը որակավորման փուլում հաղթել է բուլղարացի Ալի Ումարփաշաևին (4:3), ապա 10։0 հաշվով հաղթել է էստոնացի Այմար Անդրուսեին։ Կիսաեզրափակիչում Բայրամովը պարտվել է գործող և ապագա չեմպիոն Սլովակիայից Թայմուրազ Սալկազանովին (2:8)։ Հաջորդ օրը 3-րդ հորիզոնականի համար պայքարում Բայրամովը 2։1 հաշվով հաղթել է ռումինացի Զուրաբ Կապրաևին և նվաճել է բրոնզե մեդալ։

### Աշխարհի առաջնություն 2023
2023 թվականի սեպտեմբերին Բելգրադում կայացած աշխարհի առաջնությունում, որտեղ առաջին հինգ հորիզոնականը զբաղեցրած ըմբիշները արտոնագիր են ստացել 2024 թվականին Փարիզում կայանալիք Օլիմպիական խաղերի համար, Թուրան Բայրամովը մինչև 74 կգ քաշային կարգում երեք անգամ բաց է թողել արտոնագիր նվաճելու հնարավորությունը: Նախ կիսաեզրափակչում պարտվել է ռուս Զաուրբեկ Սիդակովին, որից հետո բրոնզե մեդալի համար պայքարում պարտվել է սերբ Խեթագ Ցաբոլովին, իսկ հինգերորդ տեղի համար պայքարում հույն Յորգոս Կույումցիդիսի հետ՝ Բայրամովը՝ ընդմիջումից առաջ 8:0 հաշվով առաջ լինելով, հանդիպման ավարտից մեկ վայրկյան առաջ պարտվել է 8:9 հաշվով։

### Եվրոպայի առաջնություն 2024
2024 թվականի փետրվարին Բուխարեստում ընթացող Եվրոպայի առաջնությունում Թուրան Բայրամովը նախ հաղթել է Ֆրանսիայի ներկայացուցիչ Զելիմխան Խաջիևին (11:1), այնուհետև հաղթել է մոլդովացի Վասիլե Դյակոնին (4:2) և դուրս է եկել կիսաեզրափակիչ, որտեղ պարտվել է Սլովակիայից Թայմուրազ Սալկազանովին՝ 1։7։ Հաջորդ օրը բրոնզի համար պայքարում Բայրամովը 4։0 հաշվով հաղթել է իսպանացի Մոհամմադ Մոթագինիային և նվաճել է մրցաշարի բրոնզե մեդալը։

### Փարիզի Օլիմպիական խաղեր
[մինի|Բայրամովը (կապույտ) ալբանացի ըմբիշ Չերմեն Վալիևի հետ մենամարտում։ [Ամառային օլիմպիական խաղեր 2024|Ամառային Օլիմպիական խաղեր 2024, Փարիզ]]
2024 թվականի ապրիլին Բաքվում կայացած Եվրոպայի ընտրական մրցաշարում ստացել է  2024 թվականի ամառային օլիմպիական խաղերի մասնակցության հնարավորություն։ Լարված պայքարում Բայրամովը հաղթել է իտալացի Ֆրանկ Չամիսոյին, որին պարտվել էր 2021 թվականին Տոկիոյի Օլիմպիական խաղերում։ Իտալիայի ըմբշամարտի ֆեդերացիան պաշտոնական բողոք է ներկայացրել Ըմբշամարտի Միացյալ աշխարհին (UWW)՝ կապված գոտեմարտիի արդյունքների հետ, որից հետո ստեղծվել է երկու հանձնաժողով՝ ինքնուրույն վերլուծելու այս գոտեմարտի մրցավարական որոշումները։ Հանձնաժողովները վերանայել են գոտեմարտը և դրա հետ կապված բոլոր ենթադրյալ սխալները և հայտնաբերել են մի շարք սխալներ մրցավարության ընթացքում, ուստի UWW Կարգապահական կոմիտեն որոշել է մենամարտի մի շարք մրցավարների տուգանել 2-ից 8 ամսով: Չնայած դրան, Բայրամովը մնացել է մենամարտի հաղթող, քանի որ ըմբշամարտի միջազգային կանոնների 53-րդ հոդվածի համաձայն, մրցագորգում հաղթանակ հռչակելուց հետո ոչ մի դեպքում չի կարող փոխվել մենամարտի արդյունքը։

Փարիզի Օլիմպիական խաղերում Թուրան Բայրամովն առաջին գոտեմարտում պարտվել է Ալբանիան ներկայացնող Չերմեն Վալիևին։

2024 թվականի սեպտեմբերի 4-ին Բայրամովը ձախ ուսի վիրահատության է ենթարկվել։

## Ծանոթագրություններ

## Արտաքին հղումներ

Կատեգորիա:Ըմբշամարտի աշխարհի առաջնության մեդալակիրներ